Un likes – rüggwarts mutt man kiken,
Een kunn je wat oppe Hacken sliken;
Denn weer ok Allens swart un grau,
He kenn den Weg je to genau:
Bi Wesseln is dat nich so sęker,
Frag Böhmke man, den Appelhœker!
Dar liggt de Nœtgank linker Hand,
Dar keem Jan Hinners vun Verstand.
De Wesslers ut de ole Welt
Tellt dar int Gras ęr falsche Geld:
»Kron oder Münt!« – schriggt denn de Een,
»Sni af! sni af!« – »To kleen! to kleen!«
De Landvermęter mit de Ęl
Röppt Nacht vœr Nacht: »Hier is de Schęl!«
He hett Ditmarschen do vermęten,
As Land un Friheit warn toręten,
Un alke Jahr vun Ort to Ort
Geit he en lütten Hahntritt fort.
Un inne Sandkuhl dicht darvœr
Befull Ties Hans mit Wagn und Pęr;
Un in den Busch hier'n bęten rop
Hung Dodęk sik inn Sackstau op;
Un hier int Siel, wo't Water sickelt,
Funn' se dat Kind in Stroh inwickelt.